ไทยวิวัฒน์ฯเบรกรับประกันรถ
ลูกค้าทะลักหวั่นบริการไม่ทัน ทุ่ม20ล้านเจาะลูกค้าสุขภาพ
14 ก.ย. 2555

ลูกค้าทะลักหวั่นบริการไม่ทัน ทุ่ม20ล้านเจาะลูกค้าสุขภาพ
ไทยวิวัฒน์ฯ เผย 8 เดือนเบี้ยเพิ่ม 10% เหตุชะลอรับประกันรถยนต์ หวั่นบริการไม่ทัน หันเพิ่มฐานลูกค้าสุขภาพ
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า 8 เดือนแรกของปีนี้ เบี้ยประกันภัยรับรวมของบริษัทเพิ่มขึ้นประมาณ 10% เมื่อเทียบกับช่วงเดียวกันของปีที่แล้วที่มีเบี้ยรับ 1,336 ล้านบาท 
ทั้งนี้ เนื่องจากประกันภัยรถยนต์เพิ่มขึ้นจากโครงการรถยนต์คันแรกของรัฐบาล ที่มีรถใหม่ทะลักเข้าสู่ตลาดในปีนี้ประมาณ 1.2 ล้านคัน ซึ่งบริษัทต้องชะลอการรับประกันภัยรถยนต์ เพราะต้องการรักษาคุณภาพด้านบริการ จึงถือโอกาสคัดเลือกลูกค้าประกันรถยนต์ชั้นดีมากขึ้น 
“เรามีพอร์ตรถยนต์ประมาณ 70% ของเบี้ยรับรวม ในจำนวนนี้มีประกันชั้น 1 สัดส่วน 80% ขนาดคัดเลือกลูกค้าแล้ว พนักงานยังทำงานไม่ทัน ต้องเพิ่มเวลาทำงานขึ้นมาอีกวันละ 1 ชั่วโมง และมีการนำเอาระบบไอทีเข้ามามากขึ้น ในการกรอกข้อมูลลูกค้า การพิจารณาสินไหม” นายจีรพันธ์ กล่าว 
นายจีรพันธ์ กล่าวว่า ส่วนประกันรถยนต์ประเภท 2 พลัส และ 3 พลัส ขายผ่านนายหน้าที่เป็นร้านค้าปลีกขนาดใหญ่ เพราะต้องการขยายฐานลูกค้าทั่วไปเพื่อกระจายความเสี่ยง ซึ่งแนวโน้มของผู้ที่ทำประกันภัยกลุ่มดังกล่าวมีเพิ่มขึ้นอย่างต่อเนื่อง ส่วนประกันสินเชื่อบ้านที่อยู่อาศัย จะขายผ่านธนาคาร 2 แห่ง เฉลี่ยปีละ 40-50 ล้านบาท
นอกจากนี้ บริษัทได้ทำการปรับปรุงกรมธรรม์ประกันสุขภาพ “ใจป้ำ” ใหม่ เพิ่ม 3 เงื่อนไข คือ หนึ่ง เพิ่มความคุ้มครองเป็น 2 เท่า จากเดิมเท่าวงเงินความคุ้มครอง ใน 6 โรค ยอดฮิตเป็น 2 เท่า ได้แก่ ไข้เลือดออก ไข้หวัดใหญ่ กระเพาะปัสสาวะอักเสบ ลำไส้อักเสบ ไมเกรน ปอดปวม สอง ขยายความคุ้มครองกรณีเป็นผู้ป่วยนอก จากเดิมรับเฉพาะผู้ป่วยในที่เข้านอนรักษาตัวในโรงพยาบาลเท่านั้น และสาม เพิ่มการจ่ายชดเชยรายได้สูงสุดวันละ 1,200 บาท 
ขณะที่อัตราเบี้ยประกันภัยที่ปรับเพิ่มขึ้นไม่มาก โดยเริ่มต้นที่ปีละ 5,000 บาท วงเงินความคุ้มครองเริ่มต้น 1 แสนบาท ลูกค้าสามารถรูดชำระค่ารักษาได้ทันที ไม่ต้องสำรองจ่าย สามารถเข้ารับการรักษาได้ทุกโรงพยาบาล ไม่จำกัดค่าห้อง เพราะเป็นการเหมาจ่ายทุกค่ารักษาในวงเงินที่ลูกค้าซื้อไว้ 
“ใช้งบโฆษณาทางโทรทัศน์ช่วงไพรม์ไทม์ที่ใช้งบสำหรับกรมธรรม์ใจป้ำประมาณ 20 ล้านบาท คาดว่าจนถึงสิ้นปีจะมีเบี้ยสำหรับกรมธรรม์นี้เข้ามาประมาณ 40 ล้านบาท” นายจีรพันธ์ กล่าว
นายจีรพันธ์ คาดว่า เบี้ยรับรวมปีนี้จะถึง 2,300 ล้านบาท จากเป้าหมายที่วางไว้ช่วงต้นปีที่ 2,100 ล้านบาท เนื่องจากการเพิ่มขึ้นของประกันภัยรถยนต์และประกันภัยอื่นๆ